Ekspert: - Spania er bedre enn Barcelona
Lørdag tok spanjolene turen de fem milene fra basen i Gniewino og inn til Arena Gdansk for å gjennomføre den siste treningen før dagens EM-åpning. Før treningen på det regntunge gresset, snakket først Iker Casillas, David Silva og Andres Iniesta med pressen, før trener Vicente del Bosque entret podiet. Og på spørsmål fra VG Nett levnet ikke 61-åringen noen tvil om at han savner sin aller beste spiss. - David Villa er Spanias beste toppscorer noen gang. Han er den sikreste spissen vi har, det er opplagt at jeg savner ham, og gjerne skulle hatt ham her, men vi får bare prøve å klare oss uten, sier del Bosque. Villa har vært skadet siden han brakk beinet under klubb-VM før jul. Det var i en periode et håp om at han kumne spille en rolle i EM, men det forsvant for to uker siden. Nå ser i stedet spissplassen ut til å gå til Fernando Torres, som har i det siste funnet litt tilbake til formen etter en elendig start på Chelsea-karrieren. - Vi får se, sier del Bosque om hvem som blir spiss. Alternativet til Torres er først og fremst Fernando Llorente, men det kan også bli aktuelt å la David Silva spille spiss, selv om han vanligvis holder til på kanten. Tror på Torres ESPN-ekspert Martin Ainstein tror det blir Torres. - Xavi, Serigo Busquets og Xabi Alonso på midten. David Silva og Andre Iniesta på kantene og Torres på topp. Jeg tror de kommer til å starte slik, sier Ainstein til VG. Med denne oppstillingen får Spania mange relativt like spillere, som er gode med ballen i beina og ofte søker inn i banen. Det bekymrer ikke del Bosque: - Vi har komplette spillere, som Busquets, Iniesta, Javi Martinez, Cesc Fabregas... De kan gjøre alt. Så jeg tror ikke dette blir noe problem, sier Spanias trener på spørsmål fra VG Nett.Lars Tjærnås tror på akkurat den samme oppstillingen som Ainstein. Han mener utfordringen med manglende bredde løses på venstresiden ved at backen Jordi Alba ofte blir med frem. På høyre gir ikke Alvaro Arbeloa samme offensive kraft. - Der hadde vært gunstig med en kantspiller som angriper bredt, men jeg tipper han velger Silva, som riktignok starter bredt, men som går inn i banen. Uansett, du finner verre mannskap enn dette! sier Tjærnås. Ainstein mener det ikke går an å klage når man har ett mannskap som det Spania har. - Det er så mange gode spillere på dette laget, og de har folk som Fabregas, Santi Cazorla og Juan Mata på benken. Jeg kunne ønske Argentina hadde samme «problem», humrer argentineren, som jobber i Madrid.Men overfloden av stjerner fører ikke til murring, mener han. - En spiller som Mata er vant til å starte i Chelsea, men han vet at om han skal være en del av dette laget, må han akseptere at han ikke får spille hver kamp. Sånn er det å være en del av det beste spanske landslaget noen gang. Spania har kopiert mye av Barcelonas angrepsspill, men Ainstein mener faktisk landslaget er bedre enn originalen. - Dette laget er bedre enn Barcelona. Barcelona har av og til problemer med fartsendring, de har for mange spillere som er omstendige og få som kan sette opp farten. Spania har det i David Silva og Jesus Navas, mens de har en som Xabi Alonso som kan slå en presis 30-meterspasning og endre kampbildet helt.
Vicente del Bosque mener han har spillere som kan gjøre alt, men skulle gjerne hatt David Villa på plass mot Italia i kveld.